Genadedood-saak: Wie was Richard Holland?Richard Holland is in November 2015 in Kaapstad dood nadat hy vir amper drie jaar “ondraaglike pyn” beleef het nadat hy op sy fiets deur ŉ motor raakgery is. Dit het Maandag in die landdroshof in Kaapstad aan die lig gekom dat prof. Sean Davison, stigter van Dignity SA, nou aangekla word van die moord op Holland nadat hy hom glo met genadedood bygestaan het. Daar is glo ŉ dodelike hoeveelheid medikasie aan Holland toegedien. Davidson staan reeds op twee ander aanklagte van moord tereg waar hy mense glo met genadedood bygestaan het. Richard Holland Wie was Richard Holland? Holland is op 11 Oktober 2012 deur ŉ motor raakgery terwyl hy op sy fiets geoefen het in Dubai in die Verenigde Arabiese Emirate. Hy is van agter af raakgery en het ernstige beserings opgedoen, waaronder talle gebreekte ribbes, beserings aan sy longe, ŉ gebreekte sternum, ŉ gebreekte regterfibula (kuitbeen) en ernstige breinbeserings. Holland se breinbeserings het tot gevolg gehad dat hy in ŉ koma was en aan inkluissindroom (“locked-in syndrome”) gely het. Dit is ŉ toestand waarin ŉ pasiënt by sy bewussyn is, maar nie mondelings kan kommunikeer of beweeg nie weens die verlamming van byna alle willekeurige spiere in die liggaam. Holland was vir sowat vier maande in ŉ hospitaal in Dubai en daar is besluit om hom na Suid-Afrika te bring aangesien sy toestand byna onveranderd was. Sy ouers, Judy en Colin Rothschild, het van Melbourne, Australië, na Kaapstad verhuis om na hul seun om te sien. Hy het in ŉ kamer in sy ouers se huis gewoon en voltydse sorg gehad. Holland se ouers het op 9 November 2015 aangekondig dat hul seun die vorige dag op 32-jarige ouderdom oorlede is. “Hy het drie jaar lank braaf geveg. Ons mis hom reeds, maar ons wil die mens wat hy was, vier. Sy humor en geaardheid het hom deur drie ondraaglike en pynlike jare gekry.” Holland het in sy vroeë 20’s ŉ kranige fietsryer geword terwyl hy aan die Rhodes Universiteit studeer het. Hy het ook hierna met driekamp begin en Suid-Afrika in 2007 by die Wêreldkampioenskap verteenwoordig. Holland was 25 jaar oud toe hy na Dubai getrek en as bemarking-en-verkopebestuurder begin werk het. Sean Davison. Foto: Facebook via DignitySA. Maroela Media het vroeër berig Davison is in September verlede jaar in hegtenis geneem in verband met die genadedood van sy vriend, dr. Anrich Burger, in November 2013. In November 2018 is ŉ tweede aanklag van moord teen hom aanhangig gemaak in verband met die dood van Justin Varian op 25 Julie 2015 in Fresnaye in Kaapstad. Volgens die staat het Davison ŉ plastieksak oor Varian se kop getrek en helium daarin ingespuit om hom te versmoor. Varian wou glo sterf. Davison is ŉ kampvegter vir genadedood en beywer hom vir die verandering van wetgewing om verstandelik bekwame volwassenes die opsie van ŉ “waardige dood” te gee. Hy is in 2010 in Nieu-Seeland in hegtenis geneem nadat hy sy ma, wat terminaal siek was met kanker, ook gehelp het om haar lewe te beëindig. Hy was vyf maande in huisarres in Nieu-Seeland, en het in Mei 2012 na Suid-Afrika teruggekeer. Die saak teen Davison is tot 24 Mei uitgestel en sy borgtog is tot dan verleng.